GULF แรงไม่เลิก! ทุบสถิติ “ออลไทม์ไฮ” ต่อเนื่อง รับกระแสข่าวROJNAเล็งเก็บหุ้นเพิ่ม
GULF แรงไม่เลิก พุ่งต่อ 4% ทุบสถิติ “ออลไทม์ไฮ” ต่อเนื่อง รับกระแสข่าว ROJNA พร้อมเก็บหุ้นเพิ่ม
27 ธ.ค. 2560

ผู้สื่อข่าวรายงานว่า ราคาหุ้นบริษัท กัลฟ์ เอ็นเนอร์จี ดีเวลลอปเมนท์ จำกัด (มหาชน) หรือ GULF ณ เวลา 11.06 น. ราคาอยู่ที่ 62 บาท บวก 2.50 บาท หรือ 4.20% สูงสุดที่ 62 บาท ต่ำสุดที่ 59.75 บาท มูลค่าซื้อขายที่ 839.49 ล้านบาท ขณะที่ดัชนีตลาดหุ้นไทยโดยรวมบวก 0.41%

โดยราคาหุ้น GULF ปรับตัวขึ้นทำจุดสูงสุดตั้งแต่เข้าซื้อขายในตลาดหลักทรัพย์แห่งประเทศไทย อนึ่งหุ้น GULF เข้าซื้อขายวันแรกเมื่อวันที่ 6 ธ.ค.60 จากราคา IPO ที่ 45 บาท
ขณะที่เช้าวันนี้มีกระแสข่าวว่าบริษัท สวนอุตสาหกรรมโรจนะ จำกัด (มหาชน) หรือ ROJNA มีโอกาสซื้อหุ้น GULF เพิ่มหากผลตอบแทนดี โดยก่อนหน้านี้ ROJNA เป็นผู้ถือหุ้น GULF ทั้งหมด 20,000,000 หุ้น หรือคิดเป็น 0.94%
ด้าน นายกฤษณ์ สุวรรณพิบูลย์ ผู้อำนวยการอาวุโส สายงานวิจัย บล.เอเชีย เวลท์ กล่าวว่า ตลาดหุ้นไทยอยู่ในแนวโน้มขาขึ้น และดัชนีฯมีโอกาสทำ all time high  ซึ่งหุ้นในกลุ่มผลิตไฟฟ้าโดยภาพรวมยังน่าสนใจและมีโอกาสปรับตัวขึ้นได้ต่อ ขณะที่หุ้นบางตัวได้ปรับตัวขึ้นมาค่อนข้างมากก่อนหน้านี้แล้ว นักลงทุนก็ควรระวังแรงขายทำกำไรด้วย